Document ID: 32005D0704

32005D0704
L 267/27
JURNALUL OFÍCIAL AL UNIUNII EUROPENE
DECIZIA COMISIEI
din 11 octombrie 2005
de acceptare a unui angajament oferit în cadrul procedurii antidumping privind importurile de anumite cărămizi de magnezie originare din Republica Populară Chineză
(2005/704/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), (denumit în continuare „regulamentul de bază”), în special articolul 8,
după consultarea comitetului consultativ,
întrucât:
A. PROCEDURĂ
(1)
Prin Regulamentul (CE) nr. 552/2005 (2), Comisia a instituit drepturi antidumping provizorii la importurile în Comunitate de anumite cărămizi de magnezie originare din Republica Populară Chineză (denumită în continuare „RPC”).
(2)
După adoptarea măsurilor antidumping provizorii, Comisia a continuat ancheta privind dumpingul, prejudiciul și interesul Comunității. Constatările și concluziile definitive ale anchetei sunt prezentate în Regulamentul (CE) nr. 1659/2005 (3) al Consiliului de instituire a unui drept antidumping definitiv și de percepere definitivă a dreptului provizoriu instituit la importurile de anumite cărămizi de magnezie originare din RPC.
(3)
Ancheta a confirmat concluziile provizorii conform cărora importurile de anumite cărămizi de magnezie originare din RPC fac obiectul unui dumping prejudiciabil.
B. ANGAJAMENT
(4)
În urma adoptării măsurilor antidumping provizorii, societatea Yingkou Quinghua Refractories Co. Ltd, producător-exportator din RPC care a cooperat, a oferit un angajament de preț însoțit de o limită cantitativă, în conformitate cu articolul 8 alineatul (1) din regulamentul de bază. În acest cadru, societatea a propus să vândă produsul în cauză respectând limita cantitativă și la un preț care să permită cel puțin eliminarea efectelor prejudiciabile ale dumpingului. Importurile care depășesc limita cantitativă vor fi supuse drepturilor antidumping.
(5)
În afară de aceasta, societatea va prezenta periodic Comisiei informații detaliate privind exporturile sale spre Comunitate, ceea ce-i va permite Comisiei să controleze efectiv angajamentul acesteia. În plus, având în vedere structura vânzărilor acestei societăți, Comisia consideră că riscul de eludare a angajamentului asumat este limitat.
(6)
Ținând cont de cele de mai sus, angajamentul este considerat acceptabil.
(7)
Pentru a-i permite Comisiei să monitorizeze efectiv respectarea de către societate a angajamentului său, atunci când cererea de punere în liberă circulație, în conformitate cu angajamentul, este prezentată autorităților vamale competente, scutirea de drept este condiționată de prezentarea unei facturi care conține cel puțin informațiile indicate în anexa la Regulamentul (CE) nr. 1659/2005. Aceste informații sunt, de asemenea, necesare pentru a permite autorităților vamale să verifice cu suficientă precizie dacă transporturile corespund documentelor comerciale. În cazul în care această factură lipsește sau nu corespunde produsului prezentat în vamă, trebuie plătit nivelul dreptului antidumping aplicabil.
(8)
Pentru a garanta respectarea efectivă a angajamentului, importatorii au fost informați prin regulamentul Consiliului menționat anterior că orice încălcare a angajamentului poate duce la aplicarea retroactivă a dreptului antidumping pentru tranzacțiile corespunzătoare.
(9)
În caz de încălcare sau de retragere a angajamentului, dreptul antidumping instituit de Consiliu în conformitate cu articolul 9 alineatul (4) se aplică automat, astfel cum prevede articolul 8 alineatul (9) din regulamentul de bază,
ADOPTĂ PREZENTA DECIZIE:
Articolul 1
Angajamentul oferit de producător-exportatorul menționat în continuare în cadrul procedurii antidumping privind importurile de anumite cărămizi de magnezie originare din Republica Populară Chineză este acceptat.
Țară
Societate
Cod adițional TARIC
Republica Populară Chineză
Yingkou Qinghua Refracttories Co. Ltd, Qinghuayu Village, Districtul Qinghua, Orașul Dashiqiao, Provincia Liaoning, 115100, RPC
A636
Articolul 2
Prezenta decizie intră în vigoare în ziua următoare datei publicării în Jurnalul Oficial al Uniunii Europene.
Adoptată la Bruxelles, 11 octombrie 2005.

Labels: 18
3
4
1